**Oslo, 10. juni 2017**

# Informasjon om status og fremdrift

Styret har satt opp en egen byggekomite som håndterer prosjektet på vegne av sameiet. Alle henvendelser vedrørende fasaderehabiliteringen skal kun stilles til byggekomiteen pr e-post som så tar henvendelsene videre med prosjektleder, entreprenører eller andre. Henvendelser direkte til prosjektleder eller entreprenører vil ikke bli besvart.

**Status arbeider**
Nedhugging av puss på fasaden er ferdigstilt, og gjenstående puss på tårn A er avklart med byggeleder og uavhengig konsulent at ikke skal hugges da vedheft er så sterk at fjerning av dette ikke vil kunne gjøres uten større utskiftning av underlaget. Dette vil ikke få noen konsekvenser for det endelige resultatet.

Det foregår per dags dato parallelle arbeider på bygget som utføres av henholdsvis firma for betongrehabilitering og mur- og pussarbeider. Dette omfatter både piggearbeider, utstøpingsarbeider på gesims indre gårdsrom og pågående arbeider med stålbjelker på ytre fasade mellom tårn A og C.

Tildekking foran vinduer/dører mot indre gård er gjennomført for å hindre skader. Dører ut til brannbalkonger er sikret med strips, men ved en nødssituasjon kan disse åpnes ved å bruke moderat kraft på døren. Se eget oppslag om dette i oppgangene.

På den ytre fasaden pågår det samtidig omfattende arbeider med blant annet sandblåsing, pigging, utskiftning av murstein og stålbjelker som medfører at vinduer blir dekket. Når begge sider av leilighetene tildekkes samtidig så forstår vi at dette oppleves ubehagelig, men vi har avklart med entreprenøren at det ikke skal tildekkes mer enn det som er mulig å sandblåse og rehabilitere i løpet av èn og samme arbeidsdag, såfremt dette lar seg løse uten vesentlige fordyrelser. Derfor vil vi, så langt det lar seg gjøre, ikke tildekke vinduer for de som har en gjennomgående leilighet i mer enn 24-48 timer.

**Fremdrift**
Fremdriften i prosjektet er bra og det er ingen forsinkelser per dags dato.

Foreløpig fremdrift ser slik ut:

|  |  |  |
| --- | --- | --- |
| **Frontfasade** |  |  |
| **Hva** | **Tidsrom** | **Tildekking** |
| Sandblåsing av brannbalkonger | Uke 23 – 25 | Vinduer må dekkes |
| Meisling av skader, armeringskontinuitet | Uke 24 – 29 | Vinduer må dekkes |
| Betongsprøyting av skader underside/ fremkant | Uke 28 – 32 | Delvis tildekking |
| Arbeider med stålbjelker (pigging, utskifting, sandblåsing) | Uke 23 – 26 | Vinduer må dekkes |
| Pussing av smyg | Uke 28 – 34 | Delvis tildekking flere ggr 24 – 48 timer |
| Fuging vinduer | Uke 26 – 32 |  |
| Vask og fugekrassing | Uke 26 – 32 | Vinduer må dekkes |
| Pussarbeider fasader | Uke 30 – 42  | Vinduer må dekkes |

|  |  |  |
| --- | --- | --- |
| **Bakre fasade** |  |  |
| **Hva** | **Tidsrom** | **Tildekking** |
| Stålbjelker utskiftning og sandblåsing mellom tårn A og C | Ferdig |  |
| Pussing av smyg | Uke 24 – 25 | Delvis tildekking flere ggr 24 – 48 timer |
| Fuging vinduer | Uke 25 – 26 |  |
| Vask og fugekrassing | Uke 26 – 28 | Vinduer må dekkes |
| Pussarbeider fasader | Uke 27 – 35  | Vinduer må dekkes |

Vi nærmer oss nå siste del av utskifting av stålbjelker. Betongrehabiliteringen av brannbalkongene er tidkrevende og vanskelig å beregne mht tidsforbruk. Ovenstående er derfor kun av orienterende karakter. Vår byggeleder følger opp arbeidene kontinuerlig og det blir ikke dekket mer eller lenger enn det som er nødvendig.

Håper dette gir deg en bedre innsikt i prosjektet og vi minner om at all informasjon om fasaderehabiliteringen finnes på sameiets hjemmeside <http://www.we4.no.>

Med vennlig hilsen

Byggekomiteen